Diari Oficial de la Generalitat Valenciana


Sumari del DOGV 4214, del 21-03-2002 (2002/2556)

RESOLUCIÓ de 8 de març de 2002, del secretari general de la Presidència, per la qual es regulen i convoquen ajudes per als centres valencians a l'exterior de la Comunitat Valenciana, en virtut de la delegació establida en l'article 3.c) del Decret 13/1999, de 30 de juliol, del president de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4214

Data del DOGV
:   21-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2556


Data del document
:   08-03-2002

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * cultura regional

RESOLUCIÓ de 8 de març de 2002, del secretari general de la Presidència, per la qual es regulen i convoquen ajudes per als centres valencians a l'exterior de la Comunitat Valenciana, en virtut de la delegació establida en l'article 3.c) del Decret 13/1999, de 30 de juliol, del president de la Generalitat Valenciana. [2002/2556]
  
L'Estatut d'Autonomia, en el seu article 2, estableix que correspon a la Generalitat Valenciana, en l'àmbit de les seues competències, «fomentar el desenvolupament de les peculiaritats del poble valencià i facilitar la participació dels valencians en la vida política, econòmica, cultural i social». En aquest sentit, l'article 14.g) de la Llei de la Generalitat Valenciana 5/1983, de 30 de desembre, de Govern Valencià, atribueix al president de la Generalitat l'exercici d'aquesta funció.
  
D'altra banda, l'article 4 de l'Estatut d'Autonomia indica qui gaudeix de la condició de valencià, fent exprés esment en el seu apartat 2 a «els ciutadans espanyols residents en l'estranger que hagen tingut el seu últim veïnatge administratiu a la Comunitat Autònoma Valenciana, i acrediten la dita condició en el corresponent consolat d'Espanya. El mateix règim s'aplicarà als seus descendents inscrits com a espanyols, si així ho sol·liciten en la forma que determine la llei de l'estat».
  
El desenvolupament experimentat pels centres valencians a l'exterior en els últims anys i la labor realitzada per aquests per a fomentar la cultura i les tradicions valencianes fora de la Comunitat Valenciana, necessiten un continu suport dels organismes públics, per tal de facilitar-los els mitjans materials per al compliment dels seus fins i la realització de les seues activitats, així com per a la modernització i ampliació de les seus i instal·lacions de què disposen.
  
La greu situació econòmica per la qual travessen alguns països del Con Sud americà ha afectat els col·lectius de valencians que hi resideixen. Per això, es dedica especial atenció en aquesta convocatòria a subvencionar les despeses dels centres en medicaments, alimentació i altres programes d'assistència social per als emigrants valencians en situació de necessitat.
  
En conseqüència, fent ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present resolució és la convocatòria de concurs públic per a la concessió d'ajudes als centres valencians a l'exterior de la Comunitat Valenciana, per a les accions que s'indicaran, d'acord amb les consignacions pressupostàries que estableix la Llei de Pressupostos de la Generalitat Valenciana per a l'exercici de 2002.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
Les ajudes establides podran anar destinades a les actuacions següents:
  
a) Organització d'activitats culturals, d'orientació i informació; programes formatius i de difusió de la cultura de la Comunitat Valenciana entre col·lectius d'emigrants valencians; programes d'assistència social dirigits a aquests; i despeses de funcionament dels centres que desenvolupen aquestes activitats.
  
b) Creació, modernització o actualització de les seus, les instal·lacions i l'equipament dels centres valencians a l'exterior de la Comunitat Valenciana.
  
Article 3. Beneficiaris de les ajudes
  
Podran ser beneficiaris de les ajudes els centres valencians a l'exterior de la Comunitat Valenciana, entenent-se com a tals les entitats associatives, fundacionals i altres persones jurídiques sense ànim de lucre, legalment constituïdes en la data de publicació d'aquesta resolució al país o comunitat autònoma on es troben assentades, amb la denominació que lliurement s'hagen atorgat, que tinguen com a objectiu preferent, recollit en els seus estatuts, el manteniment de vincles culturals i socials amb el poble valencià, la seua història, la seua llengua i la seua cultura.
  
Els centres valencians a l'exterior hauran d'acreditar que estan legalment constituïts i inscrits en el registre d'associacions del seu país de residència o comunitat autònoma en la data de publicació d'aquesta resolució, i aportar el certificat original expedit per aquest registre o una còpia degudament compulsada del document esmentat. Els centres que hagueren rebut ajudes econòmiques de la Generalitat Valenciana en algun dels tres anteriors exercicis podran substituir aquest document per una declaració jurada del seu president o representant en què es faça constar que continuen inscrits en el registre corresponent.
  
Article 4. Tipus d'ajudes
  
Les ajudes seran de tipus econòmic, de quantia variable segons el cost de l'acció que es projecte.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present resolució hauran de dirigir-se a la Direcció General de Relacions Externes i es presentaran en el model normalitzat (que figura en l'annex I d'aquesta resolució) al Registre General de la Presidència, ubicat al carrer de l'Historiador Chabàs, 2 (CP 46506) de València, o tramitar-les per qualsevol de les formes que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se, a més de la documentació que per a cada una de les ajudes s'estableix concretament en els corresponents articles d'aquesta resolució, dels documents que s'assenyalen tot seguit:
  
a) Document que acredite el reconeixement legal del centre, en els termes expressats en l'article 3 d'aquesta resolució.
  
b) Memòria descriptiva de les actuacions o els projectes per als quals se sol·licita la subvenció, amb expressió de les fases i terminis de realització.
  
c) Pressupost detallat de les actuacions o projectes per als quals se sol·licita l'ajuda per partides, o factures proforma, i el pressupost total del centre.
  
d) Fitxa de manteniment de tercers (model oficial on consten les dades del sol·licitant, les seues dades bancàries, la seua signatura i el certificat de conformitat de l'entitat financera).
  
e) Relació nominal dels socis que pertanyen a l'entitat, firmada o autenticada pel seu president.
  
f) Així mateix, els sol·licitants acreditaran estar al corrent de les obligacions tributàries amb la hisenda estatal i de la Comunitat Valenciana, com també amb la Seguretat Social, d'acord amb el que s'estableix en l'article 47.7 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana. Els centres valencians que estiguen ubicats fora d'Espanya podran substituir el requisit assenyalat en aquest apartat per una declaració jurada del seu president o representant que l'entitat està al corrent o exempt d'obligacions tributàries i amb la Seguretat Social en el corresponent país.
  
3. Els sol·licitants podran executar els projectes sense esperar que la concessió de les ajudes es produïsquen i sense que això prejutge la decisió que finalment s'adopte.
  
4. Les sol·licituds es presentaran en el termini de 30 dies naturals, comptats a partir de l'endemà de la publicació d'aquesta resolució.
  
Article 6. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, l'interés cultural i social de les activitats i els projectes dels centres, valorats en funció de la seua màxima adequació als objectius indicats en l'article 2 d'aquesta resolució, el nombre de socis o afiliats al centre, així com aquells criteris de valoració especificats per a cada tipus d'ajuda en aquesta resolució.
  
Article 7. Resolució de la concessió d'ajudes
  
1. La Direcció General de Relacions Externes podrà demanar al sol·licitant l'aportació addicional d'altres documents o dades complementàries que estime necessaris per a resoldre sobre la sol·licitud presentada.
  
2. Les ajudes es concediran per resolució del secretari general de la Presidència, a proposta de la comissió avaluadora formada per les següents persones:
  
- La directora general de Relacions Externes, que actuarà com a presidenta.
  
- El cap del Servei d'Accions Institucionals, que actuarà com a secretari.
  
- La secretària general administrativa de la Presidència o persona que delegue.
  
3. El secretari general, a proposta de la comissió avaluadora, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'aquesta resolució a l'efecte de l'adjudicació d'ajudes.
  
4. La resolució de concessió de les ajudes es dictarà i notificarà en el termini de sis mesos a partir de l'endemà de la publicació en el Diari Oficial de la Generalitat Valenciana de la resolució del secretari general de la Presidència per la qual es regulen i convoquen aquestes ajudes. Vençut aquest termini sense que s'haja dictat i notificat una resolució expressa, els interessats podran entendre desestimades les seues pretensions per silenci administratiu.
  
5. La resolució d'adjudicació serà notificada als centres seleccionats, sense perjuí de la seua publicació en el Diari Oficial de la Generalitat Valenciana.
  
Article 8. Control de les accions
  
La Direcció General de Relacions Externes podrà comprovar en qualsevol moment les dades declarades pels sol·licitants. En el cas que es comprove la falsedat d'aquestes dades, el sol·licitant perdrà el dret a la subvenció, sense perjuí d'altres responsabilitats que corresponguen.
  
Article 9. Justificació i liquidació de les ajudes concedides
  
1. La liquidació de les ajudes s'efectuarà una vegada executat el projecte o l'activitat en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que estableix el punt anterior, els beneficiaris, una vegada executat el projecte o l'activitat en la seua totalitat o en les fases previstes i, en tot cas, amb anterioritat al 15 de novembre de 2002, hauran de presentar:
  
a) Factures de la despesa efectuada, d'acord amb la normativa vigent. En les subvencions per a inversions, l'acreditació del seu pagament s'efectuarà per qualsevol de les formes acceptades per la normativa i els usos vigents.
  
b) Certificat del secretari o president del centre, sobre justificació del compliment de la finalitat per a la qual es va concedir la subvenció i de l'aplicació dels fons percebuts.
  
c) Els centres que presenten justificants en moneda estrangera hauran d'adjuntar igualment un document expedit per una entitat bancària del país d'origen en què es certifique l'equivalència de la dita moneda amb l'euro en la data del termini de justificació.
  
3. Si, arribat el 15 de novembre de 2002, no ha sigut aportada la documentació assenyalada en el punt anterior, s'entendrà que el beneficiari renuncia a la subvenció concedida.
  
4. Amb caràcter general, no serà subvencionable l'Impost sobre el Valor Afegit satisfet per l'adquisició de béns o serveis, i en general qualsevol impost pagat pel beneficiari.
  
No serà aplicable el que disposa el paràgraf anterior en els supòsits de realització d'activitats promocionals, promogudes per entitats sense ànim de lucre, quan l'import de la subvenció cobrisca la totalitat del cost d'aquestes.
  
5. S'autoritza el lliurament d'un percentatge de cada subvenció concedida, en funció de les successives justificacions que presenten els centres beneficiaris al llarg de l'exercici pressupostari, sense possibilitat d'efectuar cap bestreta, segons els següents percentatges:
  
a) Per a efectuar el primer lliurament haurà de justificar-se com a mínim el 40% de la subvenció concedida.
  
b) En les successives justificacions hauran d'aportar-se justificants pel 30% almenys de la subvenció concedida.
  
D'aquesta manera, es presentaran com a màxim tres justificacions al llarg de l'exercici, sense perjuí de poder efectuar el lliurament d'una sola vegada quan s'aporten justificants pel total de la subvenció concedida.
  
Article 10. Obligacions del beneficiari
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen del cost del projecte o activitat, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció o la falta de justificació de la realització de l'activitat o projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. En la difusió de les activitats subvencionades s'haurà de fer constar de manera explícita el suport de la Presidència de la Generalitat Valenciana.
  
TÍTOL II
  
Ajudes per a les activitats i despeses de funcionament
  
Article 11. Objecte i beneficiaris
  
1. L'objecte d'aquestes ajudes és l'organització d'activitats culturals, d'orientació i informació; els programes formatius i de difusió del valencià entre col·lectius d'emigrants valencians; els programes d'assistència social per a valencians en situació de necessitat; i les despeses de funcionament dels centres que desenvolupen les dites activitats.
  
2. Els sol·licitants han de ser centres valencians a l'exterior de la Comunitat Valenciana, segons el que estableix l'article 3 de la present resolució.
  
Article 12. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà aconseguir fins a l'import total del seu cost per als supòsits d'organització d'activitats culturals, d'orientació i informació, cursos de valencià, i programes d'assistència social.
  
b) Subvenció de fins a un 100% del cost de les despeses totals de funcionament dels centres.
  
2. L'import d'aquestes subvencions serà finançat a càrrec de la línia T0600000 del programa 112.40, del pressupost de la Generalitat Valenciana per a 2002, per una quantia màxima de dos-cents cinquanta-huit mil quatre-cents quaranta euros (258.440 EUR).
  
3. Els criteris d'avaluació seran els següents:
  
a) Interès cultural i social de les activitats anuals dels centres, valorat en funció de la seua màxima adequació als objectius indicats en l'article 11.1 d'aquesta resolució.
  
b) Pressupost anual del centre.
  
c) Nombre de socis o afiliats al centre.
  
Article 13. Presentació de sol·licituds
  
1. Les sol·licituds per a l'obtenció de les ajudes a què es refereix el present títol es presentaran acompanyades, a més de la documentació establida amb caràcter general, de la següent que pertoque:
  
a) Memòria descriptiva de les activitats culturals per a les quals se sol·licita la subvenció, amb les següents dades:
  
a.1. Títol de les activitats.
  
a.2. Actes a desenvolupar.
  
a.3. Dates i lloc de realització.
  
a.4. Altres consideracions d'interés.
  
b) Si se sol·licita subvenció per a la contractació de professors, es faran constar en la memòria descriptiva les següents dades:
  
b.1. Professor contractat, especificant:
  
- Cognoms i nom.
  
- DNI espanyol o número de passaport.
  
- Adreça, municipi, telèfon i província.
  
- País o comunitat autònoma.
  
b.2. Data i lloc de realització del curs.
  
b.3. Nombre d'hores lectives (total i setmanal).
  
b.4. Nombre d'alumnes que segueixen les classes impartides.
  
c) Si se sol·licita subvenció per a programes d'assistència social per als seus associats o altres valencians residents a l'exterior, els centres han d'aportar una memòria descriptiva dels programes, concretant els procediments de selecció de les persones que s'hagen tingut en compte, així com la seua identificació i la descripció de la seua situació de mancança. Dins d'aquestes ajudes es podran considerar les referides a la manutenció o allotjament dels afectats (quan aquests es realitzen en centres assistencials), medicaments, assistència sanitària, i infortunis familiars d'extraordinària gravetat.
  
d) Si se sol·licita subvenció per a despeses de funcionament, es farà constar en el pressupost del centre la relació de totes aquestes despeses i la seua distribució per partides.
  
TÍTOL III
  
Ajudes per a modernització, actualització
  
o millora de les seus i instal·lacions
  
Article 14. Objecte, beneficiaris i condicions
  
1. L'objecte d'aquestes ajudes és potenciar la creació, modernització o actualització de les seus, les instal·lacions i l'equipament dels centres valencians a l'exterior de la Comunitat Valenciana, amb especial incidència en la millora de l'equipament dels centres mitjançant la introducció de tecnologia ofimàtica i informàtica.
  
2. Els sol·licitants han de ser centres valencians a l'exterior de la Comunitat Valenciana, segons el que estableix l'article 3 de la present resolució.
  
3. El destí de l'ajuda haurà de ser l'execució de les inversions que es detallen a continuació, en seus o instal·lacions preexistents, o com a conseqüència de noves obertures:
  
a) Obres de construcció, condicionament i reforma de locals.
  
b) Adquisició de locals o instal·lacions.
  
c) Immobilitzat material nou.
  
Article 15. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà aconseguir fins a l'import total del seu cost per als supòsits d'adquisició d'immobilitzat material nou, així com el condicionament i la reforma de locals.
  
b) Subvenció de fins a un 50% del cost de les obres de construcció de locals, així com d'adquisició de locals o instal·lacions.
  
2. L'import d'aquestes subvencions serà finançat a càrrec de la línia T2398000 del programa 112.40, del pressupost de la Generalitat Valenciana per a 2002, per una quantia màxima de cent seixanta-dos mil dos-cents setanta euros (162.270 EUR).
  
3. Els criteris d'avaluació seran els següents:
  
a) Incidència del projecte per a la modernització, actualització o millora de les seus o instal·lacions del centre.
  
b) Millora dels sistemes de comunicació del centre, en especial amb la Generalitat Valenciana i la resta de centres valencians a l'exterior, mitjançant la introducció de tecnologia ofimàtica i informàtica.
  
c) Incidència del projecte per a la captació de nous socis, especialment dels joves.
  
d) Pressupost total del centre.
  
e) Nombre de socis o afiliats al centre.
  
Article 16. Presentació de sol·licituds
  
1. Les sol·licituds per a l'obtenció de les ajudes a què es refereix aquest títol es presentaran acompanyades, a més de la documentació establida amb caràcter general, d'un avantprojecte en què conste:
  
a) Memòria detallada del projecte a desenvolupar, indicant terminis d'execució d'aquest (entre el 01.01.2002 i el 15.11.2002).
  
b) Plans de situació i distribució actual i futura (si es produeixen modificacions amb la inversió proposada).
  
c) Pressupostos o factures proforma de la inversió projectada.
  
Disposicions finals
  
Primera
  
El secretari general de la Presidència podrà dictar les resolucions que requerisca l'aplicació i desenvolupament de la present convocatòria, incloent els supòsits previstos en l'article 10, punts 1 i 2, d'aquesta.
  
Segona
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que s'estableix en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que s'estableix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.